*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*67. számú előterjesztés*

Bátaszék Város Önkormányzata Képviselő-testületének 2019. március 13-án,

16 órakor megtartandó ülésére

*a társulási tanács elnökének beszámolója az általa vezetett társulás 2018. évi működéséről*

|  |
| --- |
| **Előterjesztő:** Dr. Bozsolik Róbert polgármester  **Készítette:** Takácsné Gehring Mária aljegyző    **Törvényességi ellenőrzést végezte:**  Kondriczné dr. Varga Erzsébet jegyző  **Tárgyalja:**  KOIS Bizottság: 2019. 03. 11.  Szociális Bizottság: 2019. 03. 12.  PG Bizottság: 2019. 03. 12. |

**Tisztelt Képviselő-testület!**

*Magyarország helyi önkormányzatairól szóló 2011. évi CLXXXIX. törvény 93. § 14. pontja* értelmében a társulás évente egyszer be kell, hogy számoljon az őt létrehozó önkormányzatok képviselő-testületeinek a társulás működéséről. Ennek eleget téve mellékeljük a Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulás, a Mikrotérségi Óvoda és Bölcsőde Intézmény-fenntartó Társulás elnökének beszámolóját az általa vezetett társulások 2018. évi működéséről.

***H a t á r o z a t i j a v a s l a t :***

**a Társulási Tanácsok elnökének beszámolója az általa vezetett társulás 2018. évi működéséről**

Bátaszék Város Önkormányzatának Képviselő-testülete a *Magyarország helyi önkormányzatairól szóló 2011. évi CLXXXIX. törvény 93. § 14. pontjában* foglaltakra figyelemmel

1. a Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulás,
2. a Mikrotérségi Óvoda és Bölcsőde Intézmény-fenntartó Társulás

elnökének, az általa vezetett társulás 2018. évi működéséről szóló beszámolóját elfogadja.

*Határidő:* 2019. április 5.

*Felelős*: Kondriczné dr. Varga Erzsébet jegyző

(a határozat megküldéséért)

*Határozatról értesül:* TT elnöke

érintett önkormányzatok polgármesterei

irattár

**B e s z á m o l ó**

**a Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulás 2018. évi működéséről**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 93. § 14. pontja értelmében a társulás működéséről évente legalább egy alkalommal kötelező beszámolni az őt létrehozó önkormányzatok képviselő-testületeinek. Lényegében az írásos beszámolóval – mint a társulás elnöke – ezen kötelezettségnek tennék eleget.

A Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulást Bátaszék városon kívül Alsónána, Alsónyék, Báta, Mórágy, Pörböly, Sárpilis és Várdomb községek képviselő-testületei a 2013. június 13-án megtartott együttes ülésen hozták létre 2013. július 1-jével. Ekkor fogadták el az intézmény-fenntartó társulás társulási megállapodását, melyet elfogadása óta a társulási tagok három ízben módosították, majd 2015. év végén új társulási megállapodást fogadtak el, mely már öt ízben is módosításra került. A társulási megállapodások módosításainak okai elsősorban központi jogszabályi változások voltak (kormányzati funkciók megváltozásai, a szociális alapszolgáltatás terén bekövetkező változások stb.), illetve a legutóbbit – 2018 januárjában – a pénzügyi elszámolásokhoz kapcsolódó határidők pontosítása, valamint az év végi maradvány felhasználására vonatkozó szabályozás tette szükségessé.

A társulási tanács 2013. június 25-én tartotta meg az alakuló ülését.

A társulás egy intézményt tart fenn, a bátaszéki Gondozási Központot. A központon keresztül a társulás az alábbi feladatokat látja el:

1. az egészségügyről szóló 1997. évi CLIV. törvény 152. § (1) bekezdés c.) pontjában foglalt, alapellátáshoz kapcsolódó orvosi ügyelet ellátása,
2. a területi védőnő ellátásról szóló 49/2004.(V.21.) ESzCsM rendelet alapján védőnői feladatok ellátása,
3. a szociális igazgatásról és a szociális ellátásokról szóló 1993. évi III. törvény 62-65. §-aiban és 65/F. §-ában meghatározott étkeztetés, házi segítségnyújtás, családsegítés, nappali ellátás és feladat ellátási megállapodás alapján jelzőrendszeres házi segítségnyújtás szolgáltatás ellátása,
4. a gyermekek védelméről és a gyámügyi igazgatásról szóló 1997. évi XXXI. törvény 39-40. §-ában meghatározott gyermekjóléti szolgáltatási feladatok ellátása.

A Társulási Tanács 2018. évben hat alkalommal ülésezett.

* **február 15-én**

A Társulási Tanács kettő napirendi pontot vitatott meg. Egyrészt 164.318 ezer Ft bevétellel és kiadással, 679 ezer Ft általános tartalékkal és 6.231 ezer Ft céltartalékkal fogadta el a Társulás 2018. évi költségvetését, másrészt a Gondozási Központ létszámát meghatározó határozat módosítására került sor, Alsónyék tekintetében a házi segítségnyújtás álláshelye 0,25 álláshellyel növekedett.

* **február 27-én**

A Társulási Tanács egy napirendi pontot vitatott meg, véleményezte a 2018. évi szociális alapszolgáltatások térítési díjaira tett rendeleti javaslatot, melyet változtatás nélkül elfogadásra javasolt Bátaszék Város Önkormányzata Képviselő-testületének.

* **március 29-én**

A Társulási Tanács 2017. évi költségvetésének II. számú módosítását fogadta el 159.936 ezer Ft bevétellel és kiadással, 306 ezer Ft általános tartalékkal.

* **április 26-án**

A Társulási Tanács a Társulás 2017. évi zárszámadását fogadta el 158.815 ezer Ft költségvetési bevétellel, 152.584 ezer Ft költségvetési kiadással és 6.231 ezer Ft költségvetési maradvánnyal.

* **július 27-én**

A Társulási Tanács két napirendi pontot tárgyalt: a Gondozási Központ bátaszéki szociális gondozónőinek jutalmazására 717 ezer forintot biztosított, továbbá a bátaszéki házi segítségnyújtás létszámát 4 álláshelyre emelte.

* **november 7-én**

A Társulási Tanács három napirendi pontot tárgyalt. A Társulás költségvetését 168.319 ezer forint bevételi és kiadási főösszegre módosította, míg az általános tartalékot 2.505 ezer forintra. A Gondozási Központ új szervezeti és működési szabályzatát és új szakmai programját fogadta el. Ismét a Gondozási Központ létszámának módosítására került sor, a család- és gyermekjóléti szolgálat területén. A 6 órás adminisztrátor álláshely határozott időről határozatlan időre változott, és egy helyettesítő családsegítő 6 órás foglalkoztatását engedélyezte.

A hat ülésen a társulási tagok megjelenése az előző évhez képest némiképp javult, 2018-ban ez 81,82 %-os volt a 2017. évi 79,5 %-hoz képest.

Kérem a tisztelt képviselő-testületeket a Társulás elmúlt évi munkájáról szóló beszámoló elfogadására.

**B e s z á m o l ó**

**a Mikrotérségi Óvoda és Bölcsőde Intézmény-fenntartó Társulás 2017. évi működéséről**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 93. § 14. pontja értelmében a társulás működéséről évente legalább egy alkalommal kötelező beszámolni az őt létrehozó önkormányzatok képviselő-testületeinek. Lényegében az írásos beszámolóval – mint a társulás elnöke – ezen kötelezettségnek tennék eleget.

A Mikrotérségi Óvoda és Bölcsőde Intézmény-fenntartó Társulást Bátaszék városon kívül Alsónyék és Pörböly községek képviselő-testületei a 2013. június 13-án megtartott együttes ülésen hozták létre 2013. július 1-jével, elfogadva az intézmény-fenntartó társulás társulási megállapodását, melyet elfogadása óta három ízben módosították a társulási tagok, majd 2015. év végén új társulási megállapodást fogadtak el, mely már egy ízben módosításra is került. A társulási megállapodások módosításának oka elsősorban központi jogszabályi változások voltak (kormányzati funkciók megváltozásai), illetve a legutóbbit – 2018 januárjában – a pénzügyi elszámolásokhoz kapcsolódó határidők pontosítása, valamint az év végi maradvány felhasználására vonatkozó szabályozás tette szükségessé. 2018 májusában Alsónána Község Önkormányzata Társuláshoz csatlakozása miatt 2018. május 31-én új társulási megállapodás került aláírásra, mely 2018. szeptember 1. napján lépett hatályba.

A Társulási Tanács 2013. június 25-én tartotta meg az alakuló ülését.

A Társulás tartja fenn a bátaszéki Mikrotérségi Óvoda, Bölcsőde és Konyhát. A Társulás az intézménye útján az alábbi feladatokat látja el:

1. a társult önkormányzatok részére alapfeladatként látja el a nemzeti köznevelésről szóló 2011. évi CXC. törvény 4. § 1. rendelkezései alapján az óvodai nevelést, a nemzetiségekhez tartozó óvodai nevelést, a többi gyermekkel, tanulóval együtt nevelhető, oktatható sajátos nevelési igényű gyermekek, tanulók óvodai nevelését, a Mötv. 13. § (1) bekezdés 6. pontjában előirt óvodai ellátást,
2. a gyermekek védelméről és a gyámügyi igazgatásról szóló 1997. évi XXXI. törvény 42. §-ában meghatározott bölcsődei ellátást és
3. a gyermek-és közétkeztetés biztosítását.

A Társulási Tanács 2018. évben hét alkalommal ülésezett.

* **február 15-én**

A Társulási Tanács elfogadta a Társulás 2018. évi költségvetését 344.452 ezer Ft bevétellel és kiadással, míg az általános tartalék keretet 3.880 ezer Ft-ban határozta meg, a céltartalék előirányzatát pedig 2.000 ezer Ft-ban.

* **március 29-én**

A Társulási Tanács öt napirendi pontot vitatott meg, melynek keretében jóváhagyta az általa fenntartott intézmény 2018/2019-es nevelési év beíratási felhívását, meghatározta a heti nyitvatartási rendjét, a csoportok nyári zárva tartási idejét, valamint módosította 343.897 ezer Ft bevételre és kiadásra a Társulás 2017. évi költségvetését, továbbá az általános tartalék keret előirányzatát 2.334 ezer Ft-ban határozta meg. Majd tájékoztatót hallgatott meg az óvoda konyhai egységében végzett élelmiszer-higiéniai, élelmiszer-biztonsági és élelmiszer-minőségi minősítéséről. Alsónána jelezte csatlakozási szándékát a Társuláshoz 2018. szeptember 1-jétől, ezt a Társulási Tanács támogatta.

* **április 26-án**

A Társulási Tanács elfogadta a Társulás 2017. évi zárszámadását 336.815 ezer Ft bevétellel, 332.936 ezer Ft kiadással és 3.879 ezer Ft költségvetési maradvánnyal.

* **május 30-án**

A Társulási Tanács egy napirendi pontot vitatott meg. Az intézmény alapító okiratát kellett módosítani Alsónána csatlakozása miatt, és döntött arról is, hogy az álláshelyek számát 3 fővel növeli a nánai tagóvodában foglalkoztatott létszámnak megfelelően.

* **június 28-án**

A Társulási Tanács meghozta a szükséges döntéseket az intézmény 2018/2019. nevelési évben indítható csoportszám és dolgozói létszám meghatározásáról.

* **szeptember 5-én**

A Társulási Tanács két napirendet tárgyalt. Elfogadta az intézmény 2017/2018-es nevelési év végrehajtásáról, valamint a 2018/2019-es nevelési év előkészületeiről, főbb feladatairól szóló beszámolót, elfogadta továbbá a konyhai egységben végzett ellenőrzés során feltárt hibák megszüntetésére hozott intézkedési terv végrehajtásáról szóló beszámolót.

* **november 5-én**

A Társulási Tanács módosította a Társulás 2018. évi költségvetését 356.294 ezer bevételre és kiadásra, az általános tartalékot pedig 4.695 ezer Ft-ra, és elfogadta az óvoda új szervezeti és működési szabályzatát, valamint a pedagógiai programját.

Öt ülésen a társulási tagok megjelenése 100 %-os volt, két ülésről 1-1 tag maradt távol.

Kérem a tisztelt képviselő-testületeket a Társulás elmúlt évi munkájáról szóló beszámoló elfogadására.